SL Uradni list Evropske unije L 337/60

IZVEDBENI SKLEP KOMISIJE (EU) 2017/2374

z dne 15. decembra 2017

o pogojih za premeščanje, skladiščenje in predelavo nekaterih plodov in njihovih hibridov s poreklom iz tretjih držav za preprečitev vnosa nekaterih škodljivih organizmov v Unijo

(notificirano pod dokumentarno številko C(2017) 8395)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 2000/29/ES z dne 8. maja 2000 o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti (1) ter zlasti točk 16.2(e) in 16.4(e) oddelka 1 dela A Priloge IV k Direktivi,

ob upoštevanju naslednjega:

(1) Priloga IV k Direktivi 2000/29/ES določa posebne zahteve, ki morajo biti izpolnjene za vnos in premeščanje rastlin in rastlinskih proizvodov v vse države članice in znotraj njih.

(2) Z Izvedbeno direktivo Komisije (EU) 2017/1279 (2) sta bili v oddelek 1 dela A Priloge IV k Direktivi 2000/29/ES uvedeni točki 16.2(e) in 16.4(e). Navedeni točki določata posebne zahteve za nekatere plodove (plodovi Citrus L., Fortunella Swingle, Poncirus Raf., Microcitrus Swingle, Naringi Adans. Swinglea Merr., in njihovi hibridi), namenjene za industrijsko predelavo (v nadaljnjem besedilu: opredeljeni plodovi). V skladu z navedenima točkama mora Komisija sprejeti pogoje za premeščanje znotraj Unije, skladiščenje in predelavo navedenih plodov.

(3) Da lahko pristojni uradni organi in poklicni operaterji izpolnijo pogoje za opredeljene plodove, je primerno zahtevati uradno obvestilo o podatkih o opredeljenih plodovih, preden se navedeni plodovi lahko premeščajo znotraj Unije.

(4) Premeščanje opredeljenih plodov znotraj Unije bi morali nadzirati pristojni uradni organi, da se zagotovi učinkoviti nadzor izpolnjevanja zadevnih pogojev.

(5) Določiti bi bilo treba posebne pogoje za industrijsko predelavo opredeljenih plodov, da se zagotovi fitosanitarno varstvo ozemlja Unije pred škodljivimi organizmi. Navedeni pogoji bi morali vključevati določbe o objektih, odpadkih in stranskih proizvodih ter vodenju evidenc.

(6) Za zagotovitev fitosanitarnega varstva Unije in, če je potrebno, nadzora dejavnosti skladiščenja bi bilo treba opredeljene plodove skladiščiti v registriranem obratu, ki ga je za navedeni namen odobrila država članica, v kateri se obrat nahaja, in na način, ki preprečuje vsako morebitno tveganje za širjenje opredeljenih organizmov. Določiti bi bilo treba posebne pogoje glede skladiščenja za zagotovitev učinkovite sledljivosti navedenih proizvodov, nadzora navedene dejavnosti in fitosanitarnega varstva ozemlja Unije.

(7) Ker morajo države članice od 1. januarja 2018 izvajati nacionalne določbe za skladnost z Direktivo (EU) 2017/1279, bi moral ta sklep začeti veljati na isti datum.

(8) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1

Predmet urejanja

Ta sklep določa pogoje za premeščanje, skladiščenje in predelavo plodov Citrus L., Fortunella Swingle, Poncirus Raf., Microcitrus Swingle, Naringi Adans. in Swinglea Merr. ter njihovih hibridov s poreklom iz tretjih držav za namene točk 16.2(e) in 16.4(e) oddelka 1 dela A Priloge IV k Direktivi 2000/29/ES.

Člen 2

Opredelitev pojmov

V tem sklepu se uporabljajo naslednje opredelitve pojmov:

(a) „opredeljeni organizmi“ pomenijo Phyllosticta citricarpa (McAlpine) Van der Aa, Xanthomonas citri pv. citri in Xanthomonas citri pv. aurantifolii.;

(b) „opredeljeni plodovi“ pomenijo plodove Citrus L., Fortunella Swingle, Poncirus Raf., Microcitrus Swingle, Naringi Adans. in Swinglea Merr. ter njihove hibride s poreklom iz tretjih držav.

Člen 3

Premeščanje opredeljenih plodov znotraj Unije

1. Opredeljeni plodovi se lahko premeščajo znotraj Unije samo, če je uvoznik uradno obvestil pristojni uradni organ države članice, v kateri se nahaja vstopno mesto, in, če je primerno, pristojni uradni organ države članice, v kateri se izvede industrijska predelava, o podatkih vsakega zabojnika.

Navedeno uradno obvestilo vključuje naslednje informacije:

(a) količino opredeljenih plodov;

(b) identifikacijske številke zabojnikov;

(c) pričakovani datum vnosa in vstopno mesto v Unijo;

(d) imena, naslove in lokacije objektov iz člena 4.

2. Uvozniki pristojne uradne organe iz odstavka 1 obvestijo o vseh spremembah informacij iz navedenega obvestila, in sicer takoj, ko so znane.

3. Opredeljeni plodovi se lahko premestijo v državo članico, ki ni država članica, skozi katero so bili vneseni v Unijo, samo, če se pristojni uradni organi zadevnih držav članic strinjajo s takšno premestitvijo.

4. Opredeljeni plodovi se neposredno in brez odlašanja prepeljejo v predelovalne objekte iz člena 4 ali skladišče iz člena 5. Premeščanja opredeljenih plodov so pod nadzorom pristojnega uradnega organa države članice, v kateri navedeno premeščanje poteka.

5. Države članice, ki jih premeščanje zadeva, sodelujejo za zagotovitev skladnosti s tem členom.

Člen 4

Zahteve v zvezi z industrijsko predelavo opredeljenih plodov

1. Opredeljeni plodovi se predelajo v objektih, ki se nahajajo na območju, kjer se ne pridelujejo nobeni opredeljeni plodovi. Objekte uradno registrira in za navedeni namen odobri pristojni uradni organ države članice, v kateri se objekti nahajajo.

2. Odpadki in stranski proizvodi opredeljenih plodov se uporabijo ali uničijo na območju, kjer se ne pridelujejo nobeni opredeljeni plodovi, na ozemlju države članice, v kateri so bili navedeni plodovi predelani.

3. Odpadki in stranski proizvodi se uničijo s katero koli tehnično upravičeno metodo, ki jo odobri pristojni uradni organ države članice, v kateri so bili opredeljeni plodovi predelani, in pod nadzorom navedenega uradnega organa, in sicer na način, da se prepreči vsako morebitno tveganje za širjenje opredeljenih organizmov.

4. Predelovalci vodijo evidence o predelanih opredeljenih plodovih vsaj tri leta in jih na zahtevo dajo na voljo pristojnemu uradnemu organu države članice, v kateri poteka predelava. Navedene evidence vsebujejo številke in razpoznavne označbe zabojnikov, količine sprejetih opredeljenih plodov ter količine in druge podrobne informacije o uporabi ali uničenju odpadkov ali stranskih proizvodov.

Člen 5

Zahteve v zvezi s skladiščenjem opredeljenih plodov

1. Kadar se opredeljeni plodovi ne predelajo takoj, se skladiščijo v objektu, ki ga registrira in za navedeni namen odobri pristojni uradni organ države članice, v kateri se objekt nahaja.

2. Serije opredeljenih plodov je mogoče še naprej ločeno identificirati.

3. Opredeljeni plodovi se skladiščijo na način, ki preprečuje vsako morebitno tveganje za širjenje opredeljenih organizmov.

Člen 6

Datum začetka uporabe

Ta sklep se uporablja od 1. januarja 2018.

Člen 7

Naslovniki

Ta sklep je naslovljen na države članice.

V Bruslju, 15. decembra 2017 Za Komisijo Vytenis ANDRIUKAITIS Član Komisije

(1) UL L 169, 10.7.2000, str. 1.

(2) Izvedbena direktiva Komisije (EU) 2017/1279 z dne 14. julija 2017 o spremembi prilog I do V k Direktivi Sveta 2000/29/ES o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti (UL L 184, 15.7.2017, str. 33).